วิตกเศรษฐกิจจีนชะลอตัวฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (6 ม.ค.) หลังจากมีรายงานว่า ภาคบริการของจีนชะลอตัวลงในเดือนธ.ค. ซึ่งข้อมูลดังกล่าวส่งผลให้นักลงทุนวิตกกังวลเกี่ยวกับแนวโน้มที่อ่อนแรงของเศรษฐกิจจีน
7 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.3% ปิด (6 ม.ค.) ที่ 354.35 จุด, ดัชนี CAC-40 ตลาดหุ้นฝรั่งเศสปิดที่ 4,480.47 จุด ลดลง 57.16 จุด หรือ -1.26%, ดัชนี DAX ตลาดหุ้นเยอรมันปิดที่ 10,214.02 จุด ลดลง 96.08 จุด หรือ -0.93% และดัชนี FTSE 100 ตลาดหุ้นลอนดอนปิดที่ 6,073.38 จุด ลดลง 63.86 จุด หรือ -1.04%
ตลาดหุ้นยุโรปร่วงลงหลังจากดัชนีผู้จัดการฝ่ายจัดซื้อ (PMI) ภาคบริการของจีนในเดือนธ.ค. ซึ่งมาร์กิตจัดทำร่วมกับไฉซิน ลดลงแตะ 50.2 จากระดับ 51.2 ในเดือนพ.ย. ข้อมูลดังกล่าวสะท้อนให้เห็นว่าเศรษฐกิจจีนชะลอตัวลง เช่นเดียวกับภาคการผลิตของจีน โดยดัชนี PMI ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค. ลดลงสู่ระดับ 48.2 จาก 48.6 ในเดือนพ.ย.
หุ้นกลุ่มพลังงานร่วงลง หลังจากราคาน้ำมันดิบเบรนท์ดิ่งลงแตะระดับต่ำสุดในรอบ 11 ปี โดยหุ้นรอยัล ดัทช์ เชลล์ และหุ้นบีจี กรุ๊ป ต่างก็ร่วงลงกว่า 2%, หุ้นบริษัทที่เป็นซัพพลายเออร์อุปกรณ์ด้านเทคโนโลยีให้กับบริษัทแอปเปิล อิงค์ ร่วงลงถ้วนหน้า หลังจากนิตยสารนิกเกอิ เอเชีย รีวิว เปิดเผยว่า แอปเปิลเล็งลดการผลิต iPhone รุ่นล่าสุด ได้แก่ iPhone 6s และ 6s Plus ลง 30% ในไตรมาสแรกของปีนี้ ทั้งนี้ หุ้นไดอะล็อก เซมิคอนดัคเตอร์ ร่วงลง 5.6% หุ้นเอเอ็มเอส เอจี และหุ้นเออาร์เอ็ม โฮลดิงส์ ต่างก็ปรับตัวลงอย่างน้อย 3%